ግምታቸው ከ121 ሚሊየን ብር በላይ የሚያወጡ እቃዎች በህገወጥ መንገድ ሊገቡ ሲሉ ተያዙ
 በግማሽ የበጀት ዓመቱ ግምታቸው 121 ነጥብ 73 ሚሊየን ብር የሚያወጡ የተለያዩ ዕቃዎች በኮንትሮባንድ ወደ አገር ውስጥ ሊገቡ ሲሉ መያዛቸውን የገቢዎችና ጉምሩክ ባለስልጣን አስታወቀ።የባለስልጣኑ የትምህርትና ኮሚዩኒኬሽን ዳይሬክቶሬት ዳይሬክተር አቶ ኤፍሬም መኮንን ለዋልታ ኢንፎርሜሽን ማዕከል እንደገለፁት፤ በህገ ወጥ መንገድ ሊገቡ ሲሉ የተያዙት አዳዲስ አልባሳት፣ ኤሌክትሮኒክስና ሌሎች እቃዎች ናቸው።በህገ-ወጥ መንገድ ወደ ሀገር ውስጥ ሊገቡ ሲሉ የተያዙት እቃዎች ከባለፈው ተመሳሳይ የበጀት ዓመት ጋር ሲነፃፀር በ9 ነጥብ 78 ሚሊየን ብር ብልጫ እንዳለው ገልፀዋል።እንዲሁም ግምታቸው 19 ነጥብ 84 ሚሊየን ብር የሚያወጡ የተለያዩ ዕቃዎች ወደ ውጪ በኮንትሮባንድ ሊወጡ ሲሉ የተያዙ መሆናቸውን አቶ ኤፍሬም ተናግረዋል።ይህም ባለፈው የበጀት ዓመትተመሳሳይ ወቅት በህገ ወጥ መንገድ ከአገር ሊወጡ ሲሉ በቁጥጥር ስር ከዋሉት ዕቃዎች ግምታዊ ዋጋ ጋር ሲነፃፀር በ9 ነጥብ 78 ሚሊየን ብር ብልጫ ያላቸው ዕቃዎች መያዛቸውን ተናግረዋል።ህገ-ወጥ እቃዎቹ በሞያሌ፣ ጅግጅጋና በድሬዳዋ ቅርንጫፍ ጽህፈት ቤቶች እንደ ቅደም ተከተላቸው የገቡ መሆናቸውን አቶ ኤፍሬም መናገራቸውን ዋልታ ኢንፎርሜሽን ማዕከል ዘግቧል።